**GREEK VERSION - KIT#5 ΜΕΤΑΝΑΣΤΕΥΤΙΚΈΣ ΡΟΈΣ ΠΡΟΣ ΤΗΝ ΕΥΡΏΠΗ, ΠΟΙΑ ΚΑΤΆΣΤΑΣΗ ΓΙΑ ΠΟΙΑ ΔΙΑΧΕΊΡΙΣΗ;**

TEASER - Ποια είναι η προβλεπόμενη διαχείριση για τις μεταναστευτικές ροές στην Ευρώπη;

Τα μεταναστευτικό ζήτημα είναι στο επίκεντρο των ευρωπαϊκών και εθνικών συζητήσεων. Προκειμένου να κατανοήσουμε τις προκλήσεις που προκύπτουν και να αποκωδικοποιήσουμε τους ρόλους των ενδιαφερόμενων μερών, προτείνεται να συζητήσουμε τις διαστάσεις των μεταναστευτικών ροών καθώς και τη διαδικασία διαχείρισης τους.  
  
Ενώ η ιστορική διάσταση μας επιτρέπει μια πρώτη κατανόηση του περικειμένου του μεταναστευτικού, θα αναφερθούμε αργότερα σε τρεις διαστάσεις που δομούν και καθορίζουν τη μεταναστευτική διαχείριση σε Ευρωπαϊκό επίπεδο. Πρώτα θα επανεξετάσουμε μια συγκεκριμένη διάσταση των πολιτικών που εφαρμόστηκαν από τα Ευρωπαϊκά κράτη , η οποία αφορούσε την εξωτερίκευση της μεταναστευτικής διαχείρισης. Πιο συγκεκριμένα, πρόκειται για την επιθυμία των τελευταίων να αναθέσουν τη μεταναστευτική διαχείριση σε τρίτες χώρες, εκτός της ΕΕ.

Επιπροσθέτως , θα ανακαλύψουμε δυο προκλήσεις που σήμερα καθορίζουν ή θα καθορίσουν μελλοντικά τις μεταναστευτικές πολιτικές, όπως το δημογραφικό πρόβλημα του ευρωπαϊκού πληθυσμού καθώς και τη μετανάστευση που οφείλεται στην κλιματική αλλαγή.

VIDEO 1 - Η ιστορία και η τρέχουσα συνθήκη των μεταναστευτικών ροών προς και εντός της ΕΕ.

Από τις απαρχές του κόσμου, άνδρες και γυναίκες μεταναστεύουν αναζητώντας ευνοϊκότερες συνθήκες διαβίωσης. Ορισμένα ιστορικά γεγονότα, όπως η ανάπτυξη του παγκόσμιου εμπορίου, η βιομηχανική επανάσταση και η έκρηξη του φαινομένου της παγκοσμιοποίησης άλλαξαν ριζικά την επικοινωνία και τη μετακίνηση των ανθρώπινων πληθυσμών, κάνοντας τις μεταναστεύσεις πιο γρήγορες και εύκολες.

Το 2020, πραγματοποιήθηκαν πάνω από 280 εκατομμύρια μεταναστεύσεις παγκοσμίως,  το οποίο αναλογεί στο 3.5 % του παγκόσμιου πληθυσμού. Το ποσοστό αυτό παρέμενε σταθερό από το 1990.   
Ανάμεσα στις παγκόσμιες μεταναστεύσεις , οι ενδοπεριφερειακές μεταναστεύσεις έχουν ιδιαίτερη βαρύτητα λόγω της μικρής απόστασης που έχουν μεταξύ τους ορισμένες χώρες και μεταναστευτικοί προορισμοί. Για παράδειγμα, η ΕΕ συχνά απεικονίζεται ως σημαντική περιοχή για ενδοπεριφερειακές ανταλλαγές πληθυσμών. Αυτό οφείλεται κυρίως στη Συμφωνία Σένγκεν, η οποία επιτρέπει στους πολίτες των 27 χωρών μελών να μετακινούνται σχεδόν ελεύθερα μέσα σε αυτήν την περιοχή.

Πως εξελίχθηκαν οι μεταναστευτικές ροές προς και εντός της ΕΕ;  
Αν και η συνθήκη ποικίλλει, σαφώς, από το ένα κράτος μέλος στο άλλο, μπορούμε να ξεχωρίσουμε τρεις κομβικές φάσεις της από τα μέσα του 20ου αιώνα.

Η πρώτη φάση ξεκίνησε το 1945, κατά το τέλος του Δεύτερου Παγκοσμίου Πολέμου. Χαρακτηρίστηκε από την οργάνωση εργατικών μεταναστεύσεων προς τις Βορειοδυτικές Ευρωπαϊκές χώρες προκειμένου να υποστηρίξουν την ανοικοδόμηση τους.   
Συνεπώς, η Γαλλία, η Γερμανία, το Βέλγιο, οι Κάτω Χώρες και το Ηνωμένο Βασίλειο προχώρησαν σε διμερείς συμφωνίες με τις Νότιες Ευρωπαϊκές χώρες όπως την Ιταλία, τη Πορτογαλία, την Ελλάδα και την Ισπανία. Το ίδιο συνέβη και για τις πρώην αποικιοκρατούμενες χώρες, προκειμένου να προσληφθεί μη καταρτισμένο εργατικό δυναμικό για τα ορυχεία και τις εργοστασιακές εγκαταστάσεις. Αυτή η οργανωμένη μετανάστευση είχε πρωτίστως σχεδιαστεί ως προσωρινή λύση.

Η πετρελαϊκή κρίση του 1974 σηματοδότησε την έναρξη της δεύτερης φάσης. Εξασθενημένες από την ύφεση και την ανεργία, οι ευρωπαϊκές κυβερνήσεις μείωσαν τις προσλήψεις ξένων εργαζομένων. Ωστόσο, παρά τους σημαντικούς περιορισμούς στην εργατική μετανάστευση, τα κράτη υποδοχής συνειδητοποίησαν ότι οι μετανάστες από την πρώτη φάση δεν σκόπευαν απαραίτητα να επιστρέψουν στις χώρες καταγωγής τους. **Στη συνέχεια, αποφάσισαν να επιτρέψουν την επανένωση των οικογενειών των εργατών που είχαν ήδη εγκατασταθεί στα κράτη υποδοχής.**

Αυτή η συνθήκη, πιο γνωστή ως οικογενειακή επανένωση, παραμένει μέχρι σήμερα ένας από τους κύριους δρόμους πρόσβασης στα εδάφη της ΕΕ για τους διεθνείς μετανάστες. Αυτές τις δύο πρώτες φάσεις της μετανάστευσης επηρέασαν εξίσου οι άφιξεις ανθρώπων που διέφυγαν από πολεμικές συγκρούσεις σχετικές με την αποαποικιοποίηση. Χαρακτηριστικά παραδείγματα ο πόλεμος στο Βιετνάμ, οπού οι Βιετναμέζοι έμειναν γνωστοί ως ‘’Boat People’’ καθώς διέφευγαν μέσω θαλάσσης, αλλά και ο Ψυχρός Πόλεμος που οδήγησε στη διαφυγή πολλών αντιπάαλων του πρώην κομμουνιστικού καθεστώτος της ΕΣΣΔ.

Η τρίτη φάση, η οποία είναι ακόμη σε εξέλιξη, ξεκίνησε το 1990 με το τέλος του Ψυχρού Πολέμου. Οι παραδοσιακές μεταναστεύσεις που σχετίζονται με την εργασία και την οικογενειακή επανένωση συνεχίζουν να υφίστανται, **ωστόσο η τρίτη αυτή φάση των σύγχρονων μεταναστεύσεων χαρακτηρίζεται από μια βαθιά πολυπλοκότητα.**

Οι μεταναστεύσεις σχετίζονταν με πολεμικές συγκρούσεις οι οποίες προήλθαν από την αναδιαμόρφωση των συνόρων της ηπείρου μετά τη διάλυση της Σοβιετικής Ένωσης, όπως συνέβη με την πρώην Γιουγκοσλαβία. Μακρινές συγκρούσεις με πολυπλοκότερα αίτια, όπως από το Αφγανιστάν και το Σουδάν, συνέβαλαν επίσης στο χαρακτήρα των μεταναστευτικών ροών αυτής της περιόδου.  
Σε αυτή τη συνθήκη προστέθηκε η ενδοευρωπαϊκή μετανάστευση , η οποία προέκυψε από το δικαίωμα των ευρωπαίων εργαζομένων και φοιτητών στην ελεύθερη μετακίνηση, γνωστή ως γενιά Erasmus. Αυτή η ενδοευρωπαϊκή μετανάστευση έχει αυξηθεί σημαντικά μετά τις διαδοχικές διευρύνσεις της ΕΕ. Πράγματι, τα κράτη μέλη έχουν πολλαπλασιάσει τα μέτρα για να προσελκύσουν ξένους φοιτητές στην επικράτειά τους σε τέτοιο βαθμό που μπορούν πλέον να θεωρηθούν μια ξεχωριστή κατηγορία μεταναστών.  
  
Ποια είναι σήμερα η κατάσταση στην Ευρώπη;   
Το 2016, σημειώθηκαν **20 εκατομμύρια ενδοευρωπαϊκές μεταναστεύσεις,** ακολούθησαν περίπου **12 εκατομμύρια διεθνείς μεταναστεύσεις από την Ασία και τη Μέση Ανατολή** και **10 εκατομμύρια από τη Βόρεια και την υποσαχάρια Αφρική.** Ως εκ τούτου, οι ενδοευρωπαϊκές μεταναστεύσεις αποτελούν πλειοψηφία και προέρχονται κυρίως από τη Ρουμανία, την Πολωνία, την Ιταλία και την Πορτογαλία. Η Ευρώπη και η ΕΕ,μετατράπηκαν σταδιακά από χώρο εκπατρισμού σε μεταναστευτικό προορισμό από τα μέσα του 20ου αιώνα. Είναι όλο και πιο δύσκολο να συνδέσουμε τις μεταναστεύσεις σε μια μόνο αιτία, καθώς τα κίνητρα είναι πολλαπλά. Η αυξανόμενη ευαισθητοποίηση για την κλιματική αλλαγή οδήγησε στην αναγνώριση των περιβαλλοντικών αιτίων μετανάστευσης, τα οποία προστίθενται στους οικονομικούς, πολιτικούς και δημογραφικούς παράγοντες.

VIDEO 2 - ΜΕΤΑΝΑΣΤΕΥΤΙΚΕΣ ΡΟΕΣ ΣΤΗΝ ΕΥΡΩΠΗ: Η ΚΑΤΑΣΤΑΣΗ ΚΑΙ Ο ΤΡΟΠΟΣ ΔΙΑΧΕΙΡΙΣΗΣ ΤΟΥΣ - Η ΠΕΡΙΠΤΩΣΗ ΤΗΣ ΕΞΩΤΕΡΙΚΕΥΣΗΣ ΤΩΝ ΜΕΤΑΝΑΣΤΕΥΤΙΚΩΝ ΠΟΛΙΤΙΚΩΝ

Ο έλεγχος των συνόρων της ΕΕ είναι ένα πολύπλοκο και πολιτικά ευαίσθητο ζήτημα.   
Παρά την ύπαρξη ενός κοινού νομοθετικού πλαισίου που επιτρέπει στα κράτη μέλη να εναρμονίσουν τις νομοθεσίες τους σχετικά με τις πρακτικές μετανάστευσης, ο έλεγχος των μεταναστευτικών ροών εξαρτάται σε μεγάλο βαθμό από την ανεξάρτητη βούληση κάθε κράτους.

Ωστόσο, μπορούμε να εντοπίσουμε μια θεμελιώδη τάση που αναπτύχθηκε από τη δεκαετία του 2000 και ενισχύθηκε σημαντικά με τη μεταναστευτική κρίση του 2015: **την εξωτερίκευση των μεταναστευτικών πολιτικών.** Αυτό αφορά την επιθυμία ενός κράτους ή ενός συνόλου κρατών να αναθέσει τη διαχείριση των μεταναστευτικών ροών σε άλλα κράτη. Εν ολίγοις, αυτό οδηγεί στην απομάκρυνση των συνόρων της ΕΕ, ώστε να μειωθεί ή να αποτραπεί η άφιξη μεταναστών στο έδαφος της.  
  
Η εξωτερική ανάθεση πραγματοποιείται κυρίως από συμφωνίες με τις λεγόμενες Χώρες Διέλευσης που βρίσκονται στα σύνορα της ΕΕ. Αυτές οι συμφωνίες ορίζουν τις προϋποθέσεις υποδοχής και επιστροφής των ατόμων αιτούντων άσυλο που ταξιδεύουν υποθετικά μέσω «ασφαλών» τρίτων χωρών πριν φτάσουν στο ευρωπαϊκό έδαφος.

Θεωρητικά, με την έννοια «ασφαλείς» τρίτες χώρες, κάνουμε λόγο για τα κράτη που προσχωρούν στη Σύμβαση της Γενεύης του 1951 και δεσμεύονται να εφαρμόσουν τις ίδιες αρχές που προβλέπονται από τα ευρωπαϊκά κράτη στους αιτούντες άσυλο.  
  
Για να καταστούν ελκυστικές αυτές οι συμφωνίες, τα κράτη ή οι ομάδες κρατών που εξωτερικεύουν τις μεταναστευτικές τους πολιτικές προσφέρουν οικονομική, διπλωματική ή διοικητική βοήθεια στους εταίρους τους. Χαρακτηριστικό παράδειγμα αυτού του μηχανισμού αποτελεί η δήλωση ΕΕ-Τουρκίας στις 18 Μαρτίου του 2016.

Τα κράτη μέλη της ΕΕ διαπραγματεύτηκαν την επιστροφή Σύριων αιτούντων άσυλο από την Ελλάδα στην Τουρκία με αντάλλαγμα το ποσό των 6 δισεκατομμυρίων ευρώ στην τουρκική κυβέρνηση, την υπόσχεση απλοποίησης της χορήγησης βίζας για τους πολίτες της και την έναρξη διαπραγματεύσεων για την ένταξη της Τουρκίας στην Ευρωπαϊκή Ένωση. Πιο πρόσφατα, τον Ιούνιο του 2023, η Ευρωπαϊκή Επιτροπή δεσμεύτηκε να επενδύσει 100 εκατομμύρια ευρώ στην Τυνησία ως ενίσχυση για να εφαρμόσει μέτρα σχετικά με τη διαχείριση των συνόρων της, τις επιχειρήσεις έρευνας και διάσωσης ή ακόμη και την επιστροφή μεταναστών στην Τυνησία.

Ταυτόχρονα, τα θεσμικά όργανα και τα ευρωπαϊκά κράτη ανέπτυξαν πολιτικές και μέτρα που θα ισορροπούν τη μεταναστευτική πολιτική με τη παροχή βοήθειας προς τις αναπτυσσόμενες χώρες. Απόδειξη αυτού του εγχειρήματος αποτελεί η δημιουργία του Καταπιστευματικού Ταμείου Έκτακτης Ανάγκης της ΕΕ για την Αφρική, ένα πρόγραμμα ανάπτυξης άνω των 5 δισεκατομμυρίων ευρώ προς όφελος των 26 χωρών εταίρων της αλλά και για την αντιμετώπιση της παράτυπης μετανάστευσης. Επιπλέον, διμερείς συμφωνίες συνάπτονται τακτικά μεταξύ κρατών, όπως μεταξύ Ισπανίας και Μαρόκου, Ιταλίας και Τυνησίας ή Ιταλίας και Λιβύης.

Παραδόξως, στο Καλαί, η Γαλλία είναι αυτή που βρίσκεται στη θέση του εταίρου εξωτερίκευσης. Με τη σύναψη συμφωνιών Λε Τουκέ το 2003, η γαλλική κυβέρνηση είναι υπεύθυνη για τη διαχείριση των μεταναστευτικών ροών προς το Ηνωμένο Βασίλειο, χωρίς να εκλείπουν οι προκλήσεις.

‘Ενα επιπρόσθετό βήμα προς την εξωτερική ανάθεση, πραγματοποίησαν πρόσφατα το Ηνωμένο Βασίλειο και η Δανία, οι οποίες εξέφρασαν την επιθυμία να στείλουν τους αιτούντες άσυλο πίσω στη Ρουάντα. Ωστόσο, αυτή η πράξη παραβιάζει τις υποχρεώσεις τους βάσει διεθνών συμβάσεων που έχουν επικυρώσει, όπως η σύμβαση της Γενεύης.

Τέλος, η στρατηγική εξωτερίκευσης επιβεβαιώνεται από τη δημιουργία των hotspots στα εξωτερικά σύνορα της ΕΕ, όπως στο νησί της Λέσβου στην Ελλάδα ή στην ιταλική Λαμπεντούζα. Αυτά τα hotspots είναι κέντρα αναγνώρισης και καταγραφής των αιτούντων άσυλο και των μεταναστών που φτάνουν στην Ευρώπη. Χρησιμοποιούνται ως μέσο για να κρατούν τους ανθρώπους στα εξωτερικά σύνορα της ΕΕ προτού τους επιτρέψουν να εισέλθουν στο έδαφός της ή όχι.

Όλα αυτά τα παραδείγματα δείχνουν ότι η εξωτερική ανάθεση έχει γίνει μια ουσιώδης στρατηγική στην ΕΕ και στα κράτη μέλη της. Τη στιγμή που τα εσωτερικά της σύνορα έχουν χαλαρώσει λόγω της Συμφωνίας Σένγκεν, αδιαμφισβήτητα τα εξωτερικά της σύνορα έχουν ενισχυθεί, δικαιολογώντας με αυτό το τρόπο τη χρήση του όρου «Ευρώπη-φρούριο».

VIDEO 3 - Δημογραφικές προκλήσεις και δυναμικές της Ευρωπαϊκής Ένωσης: ο ρόλος της μετανάστευσης

Η ΕΕ αντιμετωπίζει επί του παρόντος τρεις προκλήσεις που σχετίζονται με τον δημογραφικό της μετασχηματισμό: μείωση του πληθυσμού, γήρανση του πληθυσμού και πληθυσμιακές ανισορροπίες στην ευρωπαϊκή επικράτεια. Ποιος είναι όμως ο ρόλος της μετανάστευσης στην αντιμετώπιση αυτών των προκλήσεων;

Ας ξεκινήσουμε με τη μείωση του πληθυσμού. Το ποσοστό γεννήσεων που θεωρείται απαραίτητο για τη διατήρηση ενός σταθερού πληθυσμού είναι 2,1 παιδιά ανά γυναίκα. Ωστόσο, ο αριθμός αυτός είναι πολύ χαμηλότερος στην πραγματικότητα. Ο μόνος λόγος για τον οποίο ο πληθυσμός δεν έχει αρχίσει να μειώνεται είναι χάρη στο θετικό μεταναστευτικό ισοζύγιο, που σημαίνει ότι ο αριθμός των μεταναστών στην ΕΕ είναι υψηλότερος από τον αριθμό των ατόμων που εγκαταλείπουν την ΕΕ. Ως εκ τούτου, εκτός από την προώθηση πολιτικών που θα βοηθούν την εξισορρόπηση της ιδιωτικής και επαγγελματικής ζωής, όπως η παράταση της άδειας πατρότητας και μητρότητας, είναι απαραίτητες οι αποτελεσματικές πολιτικές υποδοχής και ένταξης ώστε να αντιμετωπιστεί η μείωση του πληθυσμού.

Από την άλλη πλευρά, η αύξηση του προσδόκιμου ζωής έχει οδηγήσει στη γήρανση του πληθυσμού και κατα συνέπεια στη μείωση του πληθυσμού που είναι σε ηλικία εργασίας. Αυτή η μείωση ασκεί πίεση στους δημόσιους προϋπολογισμούς, καθώς ο αριθμός των ατόμων που συνεισφέρουν στην κοινωνική ασφάλιση είναι χαμηλότερος από τον αριθμό αυτών που δικαιούνται συνταξιοδότηση. Η εφαρμογή συστημάτων που ενσωματώνουν επιτυχώς τους μετανάστες στην αγορά εργασίας μπορεί να αυξήσει τα φορολογικά έσοδα, κάτι που είναι επωφελές για την οικονομία. Επίσης, θα επιτρέψει στους μετανάστες να απολαμβάνουν τα ίδια δικαιώματα και οφέλη των εργαζομένων της ΕΕ.

Η γήρανση του πληθυσμού έχει οδηγήσει σε αυξημένη ζήτηση των υπηρεσιών της υγειονομικής περίθαλψης. Αν και είναι σημαντικό τα δημόσια συστήματα υγείας να γίνουν πιο αποτελεσματικά και ανθεκτικά, οι εργαζόμενοι μετανάστες, είτε ειδικευμένοι είτε όχι, μπορούν να βοηθήσουν στην αντιμετώπιση αυτής της πρόκλησης. Για παράδειγμα, κατά τη διάρκεια της πανδημίας COVID-19 έγινε προφανές ότι ο σημαντικός αριθμός μεταναστών ιατρικού και νοσηλευτικού προσωπικού ήταν απαραίτητος για τη διατήρηση του συστήματος υγείας. Για την προσέλκυση περισσότερων εργαζόμενων μεταναστών στον τομέα της υγειονομικής περίθαλψης, θα χρειαστεί να επαναξιολογηθεί η διαπίστευση των προσόντων στον τομέα αυτό. Συχνά, ακόμα κι αν οι μετανάστες κατέχουν ήδη έγκυρη πανεπιστημιακή εκπαίδευση από τις χώρες καταγωγής τους, πρέπει να υποβληθούν σε μακρές και κουραστικές διαδικασίες προκειμένου να αναγνωριστούν οι σπουδές τους στη χώρα υποδοχής.

Τέλος, η μείωση και η γήρανση του πληθυσμού ποικίλλουν από χώρα σε χώρα (μερικές φορές ακόμη και εντός της ίδιας χώρας) και η εσωτερική μετανάστευση επιδεινώνει αυτές τις ανισότητες. Εκτός από την έλλειψη εργατικού δυναμικού λόγω της δημογραφικής αυτής μετάβασης, ορισμένες χώρες της Ανατολικής Ευρώπης, όπως η Πολωνία ή η Ουγγαρία, πρέπει να αντιμετωπίσουν το λεγόμενο ‘’Brain Drain’’ , τη μετανάστευση  δηλαδή των νέων εργαζομένων σε άλλες χώρες της ΕΕ.

Συνεπώς, μπορούμε να εντοπίσουμε ότι η μετανάστευση μπορεί να βοηθήσει την ΕΕ να ξεπεράσει τις προκλήσεις που σχετίζονται με το δημογραφικό της μετασχηματισμό. Ωστόσο, είναι εξίσου σημαντικό να σημειωθεί ότι η μετανάστευση δεν φέρνει οφέλη μόνο στις χώρες της ΕΕ αλλά και σε άλλες χώρες.

VIDEO 4 - Κλιματική μετανάστευση

Η κλιματική αλλαγή είναι ένα από τα πιο απαιτητικά προβλήματα που πρέπει να αντιμετωπίσει ο κόσμος σήμερα. Επηρεάζει αρνητικά τους ανθρώπους σε όλο τον κόσμο, κάτι που θα συνεχίσει να συμβαίνει και στο μέλλον. Μία από τις σημαντικότερες επιπτώσεις στην ανθρωπότητα και τις κοινωνίες μας είναι ο αντίκτυπος της κλιματικής αλλαγής στην ανθρώπινη μετανάστευση.

Πολλοί άνθρωποι πιστεύουν ότι η μετανάστευση λόγω της κλιματικής αλλαγής είναι κάτι μελλοντικό, αλλά στην πραγματικότητα είναι κάτι που ήδη συμβαίνει. Αυτό οφείλεται σε επιπτώσεις όπως η άνοδος της στάθμης της θάλασσας, η διάβρωση των ακτών, η άνοδος της θερμοκρασίας, η μεταβλητότητα του κλίματος και τα ακραία καιρικά φαινόμενα όπως οι τυφώνες και οι πλημμύρες που αυξάνονται σε ένταση και συχνότητα.

Κάθε χρόνο εκατομμύρια άνθρωποι αναγκάζονται να εγκαταλείψουν τα σπίτια τους λόγω περιβαλλοντικών καταστροφών. Μόνο το 2022, πάνω από 32 εκατομμύρια άνθρωποι εκτοπίζονται στο εσωτερικό, που σημαίνει ότι αναγκάζονται να μεταναστεύσουν εντός των χωρών τους, λόγω αιφνιδίων κλιματικών καταστροφών. Περισσότεροι από 1,1 εκατομμύριο άνθρωποι έχουν εκτοπιστεί λόγω της ξηρασίας μόνο στη Σομαλία. Και αυτά τα στοιχεία δεν λαμβάνουν υπόψην εκείνους που θα μετακινούνται λόγω πιο σταδιακών αλλαγών, όπως η άνοδος της στάθμης της θάλασσας.

Οι Ευρωπαίοι μετακινούνται επίσης λόγω της κλιματικής αλλαγής. Καταστροφές, κυρίως πλημμύρες, καταιγίδες και δασικές πυρκαγιές, έχουν εκτοπίσει περισσότερους από **400.000** ανθρώπους στην Ευρώπη από τις αρχές του **2021**.

Οι πλημμύρες ανάγκασαν περίπου 83.000 ανθρώπους να εγκαταλείψουν τα σπίτια τους στη Γερμανία, την Ολλανδία και το Βέλγιο τον Ιούλιο του 2021. Τον Μάιο του 2023, η Ιταλία βίωσε τον εκτοπισμό περίπου 36.000 ανθρώπων από πλημμύρες και καταιγίδες στην περιοχή Εμίλια-Ρομάνια.

Ωστόσο, οι χώρες και οι ήπειροι που είναι πιο ευάλωτες στην κλιματική αλλαγή είναι οι αναπτυσσόμενες χώρες. Οι περισσότερες από αυτές έχουν ελάχιστη ή καθόλου ευθύνη για τις εκπομπές διοξειδίου του άνθρακα και το φαινόμενο του θερμοκηπίου. Κι όμως είναι οι ίδιες αυτές χώρες που θα υποστούν τις αρνητικές επιπτώσεις των εκπομπών παγκοσμίως– ειδικά τα μέρη που εξαρτώνται από τη γεωργία, την αλιεία, τη δασοκομία και άλλους φυσικούς πόρους. Σε ορισμένα μικρά νησιωτικά αναπτυσσόμενα κράτη όπως τα Φίτζι, ολόκληρες κοινότητες μετεγκαθίστανται.

Ίσως έχετε ακούσει τον όρο «κλιματικοί πρόσφυγες» που αναφέρεται σε όλους εκείνους τους ανθρώπους που αναγκάζονται να μεταναστεύσουν λόγω της κλιματικής αλλαγής. Ωστόσο, θα πρέπει να σημειωθεί ότι νομικά δεν υπάρχει όρος «κλιματικός πρόσφυγας» στο διεθνές δίκαιο. Η Σύμβαση της Γενεύης του 1951, μια διεθνής συνθήκη που επιτρέπει την προστασία των προσφύγων σε όλο τον κόσμο, δεν περιλαμβάνει την κλιματική αλλαγή ή οποιοδήποτε άλλο είδος περιβαλλοντικού κινδύνου ως δικαιολογία για την απόκτηση του καθεστώτος του πρόσφυγα. Έτσι, ενώ εκατομμύρια άνθρωποι μπορεί να θεωρούν τους εαυτούς τους πρόσφυγες που φεύγουν από τις άδικες και άνισες επιπτώσεις της κλιματικής αλλαγής, δεν δικαιούνται σήμερα διεθνή προστασία. Επιπλέον, μία από τις λανθασμένες αντιλήψεις για τους κλιματικούς πρόσφυγες είναι επίσης η ιδέα ότι οι άνθρωποι μετακινούνται διεθνώς, όταν οι περισσότεροι άνθρωποι σήμερα που επηρεάζονται αρνητικά από την κλιματική αλλαγή μεταναστεύουν στο εσωτερικό των χωρών τους.

Θέλουμε να ελαχιστοποιήσουμε τον αριθμό των ανθρώπων που αναγκάζονται να εγκαταλείψουν τα σπίτια τους, στην Ευρώπη και στο εξωτερικό, ωστόσο η μετανάστευση δεν είναι πάντα μια κακή συνθήκη. Για πολλούς ανθρώπους που πλήττονται από την κλιματική αλλαγή, η μετανάστευση είναι μια στρατηγική επιβίωσης. Όταν οι άνθρωποι έχουν τη δυνατότητα αυτής της επιλογής και μπορούν να μεταναστεύσουν με ασφαλή, τακτικό και εύρυθμο τρόπο, η μετανάστευση μπορεί να προσφέρει κάτι περισσότερο από απλή επιβίωση. Μπορεί να προσφέρει στους ίδιους και στις οικογένειές τους μια συνθήκη προσαρμογής εν μέσω της κλιματικής αλλαγής, καλύτερες ευκαιρίες και περισσότερη ασφάλεια. Σε ορισμένες περιπτώσεις όμως, οι άνθρωποι δεν μπορούν να μεταναστεύσουν, με αποτέλεσμα να παραμένουν παγιδευμένοι σε περιβάλλοντα που πλήττονται απο τη κλιματική αλλαγή, και μπορεί να είναι εκείνοι που θα πρέπει να αντιμετωπίσουν τους κινδύνους της.